**Veritat i imatge: incompatibles?**

Sovint es diu que una imatge val més que mil paraules. Però, és veritat tot el que mostren les imatges? Realment la càmera ens mostra la realitat tal i com és? O bé és tot un muntatge?

En primer lloc, el que hem de tenir present és que els nostres sentits ens enganyen. Sí, la percepció humana és un procés constructiu que depèn de la nostra experiència sociocultural i també de les característiques de l’estímul que rebem. De manera que el que percebem finalment està condicionat per nombrosos factors.

Si partim del fet que els nostres sentits no són del tot fiables, aleshores les càmeres i els mitjans de comunicació encara ho són menys.

No és el mateix presenciar un esdeveniment que veure’l a través d’una pantalla. Imagineu-vos què pensaria Plató si ens veiés avui dia enganxats a la televisió, tenint en compte que, per a ell, les imatges són el nivell més baix de coneixement.

Un dels problemes de les imatges és que es poden manipular. A més, la persona que fa una fotografia o enregistra un reportatge, no és del tot imparcial. És humana i té unes creences i uns valors que l’influeixen.

Crec que la història que ens explica una fotografia depèn molt de com s’ha fet. Per exemple, posem per cas que ens trobem al cinema i que algú està fent fotografies als espectadors.

Si el què vol aquest subjecte és convèncer-nos que la pel·lícula és avorrida, fotografiarà aquelles persones que facin mala cara. Mentre que si vol demostrar el contrari, ens ensenyarà imatges de persones que s’ho estiguin passant bé.

Tot i que aquest pot semblar un exemple molt senzill i, potser un mica absurd, serveix per il·lustrar la idea que comentava abans.

En una entrevista, la novel·lista Susan Sontag argumentava la importància de l’enquadrament en la fotografia. “Enquadrar és excloure” -deia- i ho exemplificava parlant de la caiguda de l’estàtua de Sadam a Bagdad.

No eren més de vint persones, però la particularitat de l’enquadrament feia pensar a l’espectador que la plaça era ben plena. Bé, doncs la veritat és que aquestes vint persones eren les úniques que hi havia, ja que la plaça era pràcticament buida.

És cert que la veritat i la imatge no són del tot incompatibles. Sempre hi haurà fotografies que mostrin una realitat més versemblant que altres, però això passa poc sovint.

Avui dia, el món de la tecnologia i els programes informàtics permeten la manipulació i falsificació de les imatges fàcilment i, sovint els canvis són tan subtils, que amb prou feines els detectem.

Imagineu, doncs, com juguen amb nosaltres la publicitat, les revistes i les pantalles. El que ens mostren és una realitat deformada i nosaltres ens la creiem.

Moltes de les fotografies que apareixen als perfils de les xarxes socials són falses. Tot i que no sempre es pot veure a simple vista, convé tenir-ho present.

En una societat on el món virtual té tanta importància, cal més que mai ser crítics i no deixar-nos portar simplement pel que veiem.

 Raquel Martín

2n Bat-A

Institut Salvador Espriu